उदयपुर। धानमंडी थाना पुलिस ने शनिवार दोपहर इलेक्ट्रॉनिक्स की दुकान में चैम्पियंस ट्रॉफी मैच पर सट्टा पकड़ा और दो सटोरियों को गिरफ्तार किया। आरोपी स्मार्ट फोन से ऑनलाइन और फोन से इंग्लैंड बनाम ऑस्ट्रेलिया मैच पर रुपए लगा रहे थे। इनसे 30 हजार रुपए की नकदी और साढ़े चार लाख रुपए की पर्चियां मिली हैं। पुलिस को मुंबई से सट्टे की सूचना मिली थी।
एसपी हरिप्रसाद शर्मा ने बताया कि रामपुरा चौराहा स्थित हर्ष नगर निवासी कमल पुत्र हेमराज नागदा और मोचीवाड़ा (भड़भूजा घाटी) निवासी कमलेश उर्फ पिंटू पुत्र महेन्द्र कुमार जैन को क्रिकेट सट्टा लगाने पर गिरफ्तार किया गया है। दुकान से तीन स्मार्ट मोबाइल फोन, पर्चियां, डायरी सहित अन्य दस्तावेज जब्त किए गए हैं। थानाधिकारी दिनेश रोहड़िया ने बताया कि आरोपी कमल और पिंटू की बाईजी राज का कुंड पर इलेक्ट्रॉनिक्स की दुकान है।
ये दुकान की आड़ में सट्टेबाजी भी कर रहे थे। कार्रवाई के वक्त चैम्पियंस ट्रॉफी के तहत इंग्लैंड बनाम ऑस्ट्रेलिया मैच पर सट्टा लगाया जा रहा था। पूछताछ में पता चला है कि आरोपी सभी बुकिंग पर कॉलर की आवाज रिकॉर्ड करते थे। अधिकतर लोग इंग्लैंड की जीत पर सट्टा लगा रहे थे। पुलिस अब उन रिकॉर्डिग्स के जरिए सट्टा लगाने वालों तक पहुंचने का प्रयास करेगी।
पिछले दो मैच पर भी लगाया सट्टा
पूछताछ में आरोपियों ने बताया कि 6 जून को भारत और दक्षिण अफ्रीका तथा 7 जून को हुए पाकिस्तान और वेस्ट इंडीज के बीच हुए मैच में इन्होंने सट्टा लगाया था। क्रिकेट में सट्टा इन्होंने चैम्पियंस ट्रॉफी के साथ ही शुरू किया है। गत एक माह से दोनों आरोपी अंकों पर लगने वाले सट्टे लगा रहे थे।
एक सटोरिया रिश्वत के आरोपी कर्मचारी का भाई
बताया गया कि सट्टा लगाते पकड़ा गया कमल पुत्र हेमराज नागदा रिश्वत के मामले में गिरफ्तार कैलाश नागदा का भाई है। दो दिन पहले सब रजिस्ट्रार ऑफिस-सेकंड में डीड राइटर कैलाश नागदा को रिश्वत के मामले में एसीबी ने पकड़ा था। वह अभी जेल में है।
एक दर्जन ठिकानों पर दबिश
पुलिस अधीक्षक के निर्देश पर शहर के सभी थानाधिकारियों ने क्षेत्र के संभावित स्थानों पर दबिश दी और 12 सट्टे पकड़े। भूपालपुरा में 4, सूरजपोल 3, प्रतापनगर 2, हिरणमगरी 2, धानमंडी और गोवर्धन विलास थाना क्षेत्र में दो जगह से दस हजार रुपए से अधिक राशि जब्त कर और सटोरियों को गिरफ्तार किया गया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva